Havnen i Skagen er for tiden en populær destination. Skagen Festival er i fuld gang, og det betyder mange sejlbåde. Derfor må sejlerne i disse dage spejde langt efter ledige pladser i lystbådehavnen. En af dem, som fredag formiddag var heldig at finde plads, var Kate Harris fra Svendborg. - Det var ret svært at finde et sted. Der er jo virkelig mange, siger hun. Der er så mange både at de må ligge i lag. Kate Harris ender i sjette lag og skal derfor gå hen over fem både for at komme ind på kajen. Lige nu ligger der 230 både i Skagen Lystbådehavn. Under Skagen Festivalen er det ikke ualmindeligt bådene ligger i helt op til 12 lag. - Jeg har hørt, at det før har været sådan, at man næsten kunne gå fra kajkant til kajkant uden at skulle i vandet, siger Kasper Lyngby Andersen, der er havnefogedassistent ved Skagen Lystbådehavn. Bådene sejler ikke afsted samtidig, så når den inderste båd skal ud kan det blive noget af en logistisk mareridt.

Referat:
Skagen Festival er godt i gang og det betyder travlhed i byens lystbådehavn. Der er så mange sejlende festivalgæster, at bådene må ligge i lag.